歸自真州道中用前韻簡諸故人
作者：章甫
朝代：宋

paragraphs: 閒愁生旅懷，薄酒安能陶。
籃輿赴歸期，歷歷山路高。
風雨道旁憩，倏然思故交。
官閑相聚首，懷我登頓勞。
辯論雜嘲謔，詩詞兼雅騷。
人生幾何時，容易生二毛。
方今天子聖，登用皆夔臯。
願君各努力，去矣追羣豪。
我生苦畏事，屏處如逋逃。
縱復技癢存，敢念麻姑搔。